Phelipe, filz de Roy de France, duc de Bourgoingne, comte de Flandres, d’Artois et de Bourgoingne, palatin, sire de Salins, comte de Rethel et signour de Malines, à touz ceuls qui ces présentes verront, salut. Sauoir faisons que pour ce qu’il est venu à nostre cognoissance que le païs de nostre dit conté de Bourgoingne a esté du temps passé petitement gouuerné ou fait de justice, et que ou dit païs, pour la grant longueur des procès, les causes ne peuent prendre fin, et aussi pour les salaires exessiz que prenoient les officiers et clers du païs, tant pour seauls comme pour escriptures et autrement en plusours manières, les habitans du dit païs estoient moult greuez et domaigiez; nous qui de nostre pooir voulons releuer les diz habitans noz subgiez des griefs et dommaiges dessus diz, desierans noz diz subgiez estre bien gouuernez par bonne iustice, auons commandé à nos amez et féaulx conseilliers les gens qui derreinnement tindrent nostre parlement à Dole, qu’ilz eussent aduis et delibéracion ensamble, et appellez auec euls des saiges homes du païs, clers, nobles et coustumiers, sur la réformation du gouuernement de la justice du païs, que ce qui par euls soit aduisié nous rapportassent pour y pourueoir, par la délibéracion de nostre grant conseil, au plus prouffitablement qu’il pourroit estre fait; lesquelles noz gens qui ont tenu nostre dit parlement, appellez auec euls des saiges homes du païs, ainsi que chergié leur auions, ont aduisié certeines ordenances raisonnables et prouffitables pour le gouuernement de la dite justice, qui nous ont esté par euls rapportées par escript, et lesquelles auons fait veoir et visiter deliganment per nos dictes gens de nostre grant conseil, qui ont mis aucunes modificacions en ycelles ordennances, et depuis nous ont touz rapportez pour y estre per nous pourueu comme il nous sembleroit conuenable; après laquelle relacion à nous faite, considérez que les dictes ordenances sont raisonnables et prouffitables pour le bon gouuernement de la iustice du dit païs, auons ordenez et ordenons per ces présentes que les dictes ordenances soient tenues et gardées, senz enfraindre, en nostre dit païs, des quelles ordenances la teneur s’ensuit: ORDENANCES faites ou parlement tenu à Dole qui commença le xxe jour de may mil ccc iiij xx et six, pour le bien et rappaisement de touz les habitans du conté de Bourgoingne, ou quel parlement estoient [F° lvij, v°] réuerend père en Dieu messire Jehan de Molprez, abbé de Balme, messire Anxel de Salins, sire de Montferrant, messire Thiébault, sire de Rie, messire Eude de Quingi, messire Humbert de la Platière, cheualiers, maistre Jehan Couiller, doyen de la chapelle de Diion, maistre Guillaume de Clugny, bailli de Diion, maistre Gille de Montagu, maistre Girart Basan, maistre Jehan de Vennes, touz conseilliers de monsignour de Bourgoingne; Pierre de Chaumaigny, lieutenant du bailli du conté de Bourgoingne; Aubert de Euiller, son procureur et pluseurs aultres. Primo que doresenauant le bailli ou les bailliz dudit conté tendront leurs assises en chascun de leurs sièges ordenaires à tenir assises, quatre fois l’an; et en chascune d’icelles assises feront publier quant l’assise subséquente deura estre tenue, et se pour aucune cause seuruenant ne peuent vacquer à tenir les subséquentes assises ou temps qu’elles soient ordenées, ilz les feroient continuer à vng aultre temps certein et le feroient sauoir par cri là où il appartandroit. 2. Item que dès yci en auant, tant par deuant les bailliz, gruiers, comme aultres, ès auditoires ordinaires de monsignour, en toutes les causes don les sommes de la demande passeront cent solz esteuenans, s’il ne appert par lettres, et aussi en touz cas de héritaiges et de possession en cas surannez, demande sera baillie par escript concluant pertinent, se le rée la demande, sur laquelle et sur les deffenses et peremploires du rée, se aucunne en veult proposer, se fera liticontestacion, et ou cas que le rée proposera péremptoires ou deffenses receuables, il sera tenu de baillier ycelles par escript, concluant à ses fins dedenz certein temps qui par le juge li sera préfiz, et après liticontestacion se assignera journée à premier, s’il est mestier, et se feront les preuues selon la coustume et vs du païs, ou cas que les juges ne porroient déliurer les parties senz faiz. 3. Item et ou cas que le fait don la demande qui se fera en iugement ne sera surannée, la partie rée, se c’est de son fait, sera tenue de respondre, senz ce qu’il y ait demande par escript, laquelle response faite, li acteur sera tenu de baillier sa demande et ses faiz concluans, et le deffendeur baillier ses [F° lvij bis, r°] deffenses dedans certein temps qui leur sera préfiz par le juge, pour baillier leurs articles ensemble; sur lesquels demande et response après liticontestacion sera assignée journée à prouuer comme dessus est dit. 4. Item ceuls qui doresenavant amoisonneront les préuostez de monsignour de son conté de Bourgoingne, seront tenuz de prendre lettres de celli des bailliz de monsignour dessoubz qui leurs préuostez seront, pour officier en leurs offices, lesquelles lettres leur deuront estre bailliées, seellées et escriptes pour iij solz esteuenans, et doresenauant ne sera besoing aux diz préuost de prendre lettres des trésoriers de leurs amoisonnemenz, comme ils faisoient par auant. 5. Item que ceuls qui ès villes de monsignour en son conté de Bourgoingne ont mairies et sergenteries à héritaiges, ne seront doresenauant tenuz de prendre lettres des bailliz pour officier, et les maires et sergens qui ne le sont à héritaiges seront tenuz de prendre lettres des bailliz, à la venue d’iceuls bailliz, pour officier, et pour leurs lettres, pour seel et escripture, paiera vn chascun sergent et maire qui ne l’est à héritaige, quatre solz six deniers esteuenans, et tant qu’ilz demorront en leurs offices de mairie et sergenterie, excepté ès nouuelles venues des bailliz, comme dit est, ne seront tenuz de renouueller leurs lettres. 6. Item que ès sièges des préuostez de mon dit signour de son dit conté où il n’a sergens ou maires à héritaiges, les préuost nommeront sergens suffisans et ydoines en tel nombre qu’ilz ont acoustumé d’auoir, et les bailliz les institueront, en prenant caucion suffisante d’amender à mon signour et à partie ce qu’ilz mefferont en leurs offices. 7. Item est ordonné que aucuns des préuost ne recevront dès ci en auant dons ou composicions per manière de dons, des subgiez de leurs préuostez, et ou cas qu’ilz feront le contraire, monsignour desjà veult que tels dons soient nulz et de nulle valeur, et commande et enjoint à ses bailliz qu’ilz ne seuffrent faire le contraire, et que les diz dons et composicions, quant ilz vendront à leur cognoissance, déclairent nulz et de nulle valeur, et les mettront au néant, se mestier est, en leur faisant faire restitucion à partie et à monsignour amende conuenable pour telle cause [F° lvij bis, v°]. 8. Item que doresenauant les diz préuost ne feront ou pourront faire adiourner d’office, aucuns habitans de ville per manière de habitans, ou autrement, touz ensamble ou la plus grant partie d’iceuls à vne foy, et se ilz font le contraire, ilz sont mis au néant par les bailliz et l’amenderont comme deuant. 9. Item les diz préuost de leurs offices ne feront ou porront faire aucun adiourner, se ce n’est à jour compétent qu’ilz tendront leurs journées, et en ce cas ouuerront à la première journée et seront tenuz de ouurir et proposer leur demande d’office à celli qui sera adiourné, senz continuer la première journée à aultre; et ou cas qu’ils feront le contraire, tout sera mis au néant et l’amenderont comme deuant. 10. Item ne arresteront ou pourront arrester d’office aucuns de leurs subgiez demorant en leurs préuostez, se ce n’est pour cas de crime, de offense ou rebellion, desquels ilz seront premier informez, et les quels cas criminels, offenses et rebellions ilz seront tenuz de rapporter incontinant aux diz bailliz ou leurs lieutenans, ensamble les informacions, pour en ordener selon raison. 11. Item et cognoisteront les diz préuost des amendes de lx solz jusques à la diffinitiue, senz adiugier icelles, et remettront les adiudications par deuant les bailliz ou leurs lieuxtenans, et se les diz préuost procèdent à l’adiudication d’icelles amendes, ils l’amenderont comme deuant. 12. Item les diz bailliz pouruerront aux subgiez qui seront greuez par les diz préuost contre les ordenances dessus dictes, sommèrement et de plein, senz long procex ou strepite iudicial, et respondront de bouche sur ce, et feront amender à monsignour et aux parties selon raison et coustume du païs, et ou cas que les diz bailliz seront négligens ou deueans de faire raison aux parties complaignans sur les choses dessus dictes, ils en seront pugnis par monseignour. [F° lviij, r°] 13. Item est ordonné que doresenauant aucun sergent ou maire ne gaigeront senz requeste de partie, et per lieutenant de préuost ou maire aiant juridiction et commission du souuvrain et que gaiges per euls prins ne soient mis en tauerne per les diz sergens, sur peinne de lx solz esteuenans, ne prins per les tauerniers, sur peine de ce qu’ilz croiroient sur les diz gaiges. 14. Item les préuost fermiers paieront doresenauant les despens de ceuls qu’ilz feront appelez per deuant les bailliz, se ilz sont trouuez en tort de ce qu’ilz leur demanderont, se ilz n’ont juste cause d’auoir commencié le procex. 15. Item, pour abrégier les causes, se feront deuant les préuost doresenauant demandes de cas de héritaiges, et sera l’acteur tenu de baillier sa demande per escript en perchemin concluant pertinent, don copie sera baillie au rée et per devant les prévost seront demandé les délaiz de appensement, monstre et gairant; et ce fait, sera per le préuost renuoié la cause deuant le bailli à ses premières assises, ensamble tout ce qui sera fait par le dit préuost, pour cognoistre en oultre de la cause et en déterminer. 16. Item se escripront dès ci en avant ès auditoires des bailliz les parties, et se mettront en présentacion, et vne chascune partie baillera à soy présenter ix deniers esteuenans, et per ainsi les clers des bailliz rendront aux parties leurs mémoriaulx en perchemin escrips et seellez, franchement, se tant n’est que le mémorial contienne commission pour examiner tesmoins, ou quel cas la partie vauldra pour seel et escripture iij solz esteuenans; et se la commission se renouuelle, elle ne vauldra que ix deniers esteuenans; et se aucuns habitans des villes non aians escheuins sont appellez en iugement ès diz auditoires, ilz ne paieront touz ensamble que vne présentacion de xviij deniers esteuenans, viennent ou nom en leurs personnes ou par procureurs, excepté quand ilz seront adiournez particulièrement en cas de délit, ou quel cas chascun paiera ix deniers esteuenans pour sa présentacion, et semblablement se fera de toutes aultres persones qui seront conioins et consors en vne mesme cause, et par la dicte présentacion auront leurs mémoriaulx frans de seel et escripture, comme dit est. [F° lviij, v°] 17. Item touz ceuls qui seront adiournez pour pourter tesmoignage, pour baillier tutelles et voueries à puppilles et meindre d’aus, et aultres qui en cas pareil seront appellez par deuant les diz bailliz, ne paieront point de présentacion, supposé que, pour garder le stille dessus dit, mettre se facent en présentacion. 18. Item les clers des diz bailliz seront tenuz de faire, auant qu’ils partent du lieu où le siège de l’assise se tandra, les mémoriaulx des parties qui à la dicte assise auront plaidié, et les rendre touz escrips en parchemin et seellez aux parties, se ils les viennent querre, se non, les lessier à aucun clerc ou aultre de la ville et lieu de la dicte assise, pour les rendre aux parties, quant ilz les requerront. Et ou cas où ilz départiroient du lieu de la dicte assise, les diz mémoriaulx non faiz et renduz ou lessiez en mains d’aucuns pour les rendre comme dit est, ilz seront en l’amende de lx solz esteuenans à appliquer à monseignour pour chascune assise où ilz deffauldroient de faire les choses dessus dictes, et tenuz à reffonder aux parties les missions que à suir leurs mémoriaulx ilz feroient, et les rendront ou feront rendre yceuls clers, comme dit est, touz frans parmi les présentacions dessus dictes. 19. Item le commissaire des bailliz ou leurs lieuxtenans et des gruiers ou d’auscuns d’euls, qu’examinera tesmoins hors de son lieu, aura et emportera, pour lui et pour son clerc, se clerc doit auoir, pour la partie pour qui il examinera, pour jour, ix solz esteuenans, pour son salaire et despens, et la minue du jour, et s’il est homme qui doie auoir deux cheualx, xviij solz esteuenans, et s’il examine en son lieu, il aura vj solz esteuenans pour sa minue de jour, et s’il est homme qui doie auoir deux cheualx, xi solz esteuenans. Et se le juge commettant voit que la cause soit si petite, et les parties si poures que elles seroient tropt chargiés de la dicte tauxacion, le dit juge y pouruera et en ordonnera selon ce que bon lui semblera au dessoubz de la dicte somme, et sera tenu le commissaire de vacquer et entendre diligenment à la dicte examinacion tout le jour et iusques à tant que l’enqueste soit confecte, et grossera le commissaire là où mieuls li semblera, à ses despens, la dicte enqueste, et sera paié de la grosse d’icelle par ceste manière, c’est assauoir que d’un chascun pié d’escripture de long et de large escript senz fraude, xviij deniers. [F° lix, r°] 20. Item les clers des cours dessus dictes ne prendront et ne porront auoir de la plus grant sentence qu’ils feront que xxvij solz esteuenans et au dessoubz, et le juge qui aura donné la dicte sentence y pouruerra selon sa conscience et sa discrécion, attendu la grandeur de l’escripture et aussi de la cause, et les facultez des personnes; et sera tenue la plus grant sentence des diz juges celle qui contendra deux communes peals de parchemin, et supposé que plus en contenist, ne sera point creu le salaire, et le juge qui aura donné la dicte sentence la seellera, et aura de son seel, c’est assauoir de la diffinitiue, ix solz esteuenans, et de l’interlocutoire, iiij solz, vj deniers esteuenans. 21. Item de toutes aultres escriptures qui se feront ès dictes cours, c’est assauoir de faiz ou de raisons baillies en cour, de la copie d’icelles, de copie de tesmoins ou d’autres escriptures, les clers qui les escripront se paieront au pié, c’est assauoir que, pour un chascun pié d’escripture de long et de large escript senz fraude, xviij deniers esteuenans, si comme il est dessus dit de la grosse des enquestes, et pour le seel du juge qui y sera mis, iiij deniers obols esteuenans. 22. Item vne lettre de sergent vauldra pour seel et escripture, iij solz, vj deniers esteuenans. 23. Item vne garde contenant debitis pour faire paier de debtes, seel et escriptures, iiij solz, vj deniers esteuenans. 24. Item vne garde senz debitis, pour tout, ij solz, iij deniers esteuenans. 25. Item vne simple commission pour faire paier de debtes, pour tout, ij solz, iij deniers esteuenans. 26. Item vne main levée à plein ou recréance tranchie, pour tout, ij solz, iij deniers esteuenans. 27. Item vne simple citacion d’appel, xviij deniers esteuenans. 28. [F° lix v°] Item aux commissaires qui examineront les tesmoins l’en donra puissance de faire appeller les parties ou leurs procureurs pour respondre aux articles par serement, et ou cas que la partie appellée et présente ne vouldra respondre au commandement du iuge ou du commissaire, l’on tendra les articles bailliez contre lui pour cogneuz, et est à entendre que la partie citée soit citée deuement par certeinne interuale et que le lieu et jour de l’aiournement soit comprins en la relacion du sergent, et ou cas que la partie appellée, comme dit est, ne comparroit souffisamment deuant le dit commissaire, le commissaire donra deffault et exploit deu à la partie aduerse, le prouffit du quel sera eclarsi par le juge commettant, partie sur ce appellée, tel comme il appartandra, et auec ce le commissaire pourra procéder en l’examen des tesmoins de la partie diligenment. 29. Item la partie sera présente, s’il li plait, deuant le commissaire, quant sa partie aduerse respondra par sairement à ses articles. 30. Item, en faisant l’appointement aux parties à oïr droit à certein jour, sera ordonné cependant vng certein iour plus brief dedenz lequel sera faite collacion des procex, à laquelle se ilz ne viennent, l’en jugera sur les procex qui seront en cour. 31. Item ne vauldront graces à plaidier par procureur, en quelconque auditoire de monseignour que ce soit en son conté de Bourgoigne, se elle ne sont données par mons., son lieutenant ou gardien. 32. Item grace à plaidier par procureur ne sera besoing d’auoir dès ci en auant à colleiges ou communaltez et universitez de villes, à femmes vefues ne à puppilles. 33. Item en toutes sentences qui se donront doresenavant ès iugemens de monseignour ou de ses juges et officiers desquels sera appelé, l’en escripra et mettra en la fin de la sentence que d’icelle a esté appelé et par qui l’appellacion sera faite. 34. Item que, quant parties seront appointées en faiz contraires, soit en la première instance ou en instance de cause d’appel, et que l’enquête sera rapportée [F° lx, r°] deuers la cour, chascune des parties, se elle le requiert, aura les noms et seurnoms des tesmoins contre elle produiz, et pourra baillier repruches contre yceuls tesmoins, desquels repruches la partie aduerse aura copie pour baillier saluacions à l’encontre, se bon li semble, senz ce que en ce cas les parties puissent baillier réplicacions, ne dupplicacions, se pour aucune cause nécessaire n’estoit par le juge autrement ordonné. 35. Item que des sentences diffinitiues ou interlocutoires qui seront données par les juges du dit conté, présens les parties ou leurs procureurs, la partie qui en vouldra appeler sera tenue de appeller incontinent; et se la partie qui se sentira greuée d’icelle sentence, ou autre pronunciacion ou ordenance, [...]